钦定古今图书集成/理学汇编/文学典/第161卷 > 《徐师曾文体明辩》 > 《谢下第后使人再问启》顾云
## 钦定古今图书集成/理学汇编/文学典/第161卷 > 《徐师曾文体明辩》 > 《谢下第后使人再问启》顾云

某启：某闻“收烬枝于烈焰，必假良知；出埋刃于重泉，
当资至鉴。”苟非精识，孰测神功。盖由六律五音，固应
难审；灵锋宝锷，或未易知。某不善守株，妄修通刺。爰
从前岁秋秒，去年冬初，累贡菲词，上干藻鉴。实以仙
凡阻越，流品悬殊。天上程遥，人间信断。在尘寰而祝
望，空有精诚；向云路以存思，宁通梦想。近者以龙门
阻浪，莺谷摧枝。鳞鬣伤残，羽翰零落。怀乡庄舄，正苦
越吟；去国锺仪，方悲《楚奏》。谁言否极，忽有泰来。前日
某官委访穷居，曲传芳讯。侧聆尊旨，跪听正音。窃闻
俯降咨嗟，深垂悯恻。初疑梦觉，终谓风传。方当退鹢
之时，忽得攀龙之便。伏以学士优游仙苑，泛泳天潢。
覆锦高眠，八花砖而让宠；含香视草，五色笔以惭神。
况镂鼎思调，前筹待运，起骸有术，肉骨多方。傥蒙列
在众宾，致之丁舍。晓弹长铗，不空效其无鱼；夜取珍
裘，窃欲偕于狗盗。下情无任攀望依托感激之至。谨
启。